b'\n_START_ARTICLE_\nNext Stop Sovjet\n_START_PARAGRAPH_\nNext Stop Sovjet var en politisk bev\xc3\xa6gelse, som fulgte oven p\xc3\xa5 Next Stop Nevada, og som kulminerede i september 1989, hvor ca. 3.000 unge skandinaver bes\xc3\xb8gte Sovjetunionen i fire uger . Fra Danmark afgik 30 skibe._NEWLINE_Hvor Nevada-kampagnen stort set udelukkende handlede om stop for atompr\xc3\xb8vespr\xc3\xa6ngninger, var Next Stop Sovjet i langt h\xc3\xb8jere grad et fors\xc3\xb8g p\xc3\xa5 at skabe en helt ny form for politisk bev\xc3\xa6gelse. En r\xc3\xa6kke af de b\xc3\xa6rende kr\xc3\xa6fter havde tanken, at man kunne nedl\xc3\xa6gge de "gamle" ungdomsorganisationer p\xc3\xa5 venstrefl\xc3\xb8jen (DKU, SFU m.fl.) og samle kr\xc3\xa6fterne i Next Stop, hvor der var tusindvis af unge, som netop ikke tilh\xc3\xb8rte nogen organisation. _NEWLINE_Projektet bestod af en masse enkeltprojekter, hvor unge fra Norden fandt partnere forskellige steder i Sovjetunionen, og enkelte samlende arrangementer: En satellittransmitteret simultankoncert i Moskva og K\xc3\xb8benhavn, et kulturs\xc3\xa6rtog gennem flere sovjetrepublikker og en tredages festival i Gorkij Parken i Moskva. Bl.a. opn\xc3\xa5ede bandet Sort Sol, som var med p\xc3\xa5 kulturs\xc3\xa6rtoget, at blive u\xc3\xb8nsket i Sovjetunionen efter at have optr\xc3\xa5dt med spiritus p\xc3\xa5 scenen og i det hele taget ikke passede til normen i de centralasiatiske sovjetrepublikker, hvor man aldrig havde haft rockkoncerter f\xc3\xb8r. _NEWLINE_Et af sporene fra Next Stop-bev\xc3\xa6gelsen er dens oprindelige kampagnecaf\xc3\xa9, Rust. Caf\xc3\xa9en blev \xc3\xa5bnet i juli 1989 og blev opkaldt efter den unge tysker Mathias Rust, som i 1987 landede en sportsflyver p\xc3\xa5 Den R\xc3\xb8de Plads i Moskva. Efter Next Stop-folkenes opfattelse, havde tyskeren udfordret det tunge sovjetsystem, og det ville de ogs\xc3\xa5. Caf\xc3\xa9 Rust (som nu bare hedder Rust) blev ovenp\xc3\xa5 kampagneforl\xc3\xb8bet overtaget af en gruppe Next Stop-aktivister som videref\xc3\xb8rte cafeen som bar og spillested.'